Dis 'grappie', hoor hof oor pa se seksdade met kleuter | Netwerk24
Deur Alzane Narrain 23 Mei 2019 21:07
Hy weet nie hoe sy eie dogtertjie (4) teen hom kon draai nie, het 'n sakeman van Bloemfontein in die streekhof getuig oor die beweerde verkragting en molestering van sy eie dogter en sy stiefseun.
Die 41-jarige pa van Gardeniapark ontken voor streeklanddros Jan Greyvenstein dat hy sy stiefseun (9) van 2012 tot 2016 en sy dogtertjie in 2016 verskeie kere verkrag en seksueel aangerand het.
Die sakeman Donderdag in die beskuldigdebank in die streekhof in Bloemfontein. Foto: Alzane Narrain
Hy het Donderdag getuig die twee kinders was baie geheg aan hom.
Oor die aanklagte teen hom het hy in kruisondervraging deur adv. Ronell Botha, vir die staat, getuig die bewerings gaan sy verstand te bowe.
Hy het tranerig geraak op 'n stelling van Botha dat dit nie ongewoon vir kinders is om geheg aan hul molesteerders te raak nie.
Hy het gesê 'n voorval waarin sy dogtertjie met 'n Weense worsie aan haar ma, nou sy eksvrou, gedemonstreer het hoe sy orale seks met hom gepleeg het, "was net 'n grappie".
Omdat hy 'n houtbeen het, is dit fisiek onmoontlik vir hom om op 'n stapelbed te klim om die seun te molesteer, het hy gesê. "Die bed sou breek."
Die pa het in die getuiebank kwaai kleigetrap om te verduidelik om watter rede die kinders uit sy sorg verwyder is.